ድርጅቶቹ ለሰላም ግንባታ የሚጠበቅባቸውን ሚና እንዲወጡ ተጠየቀ
አዲስ አበባ፡- የሲቨል ማህበራት ድርጅቶች በሰላም ግንባታ፣ በግጭት አፈታትና ማህበረሰብ አቀፍ ልማቶች ዙሪያ ያላቸውን ጉልህ ሚና መወጣት እንደሚጠበቅባቸው ተጠየቀ፡፡“በኢትዮጵያ የሚገኙ የሲቪል ማህበረሰብ ድርጅቶችና ማህበራት በሰላም ግንባታና ግጭት ማስወገድ ዙሪያ ያላቸው ሚና” በሚል የክርስቲያን በጎ አድራጎትና ልማት ማህበራት ህብረት(ሲ.ሲ.አር.ዲ.ኤ) አዘጋጅነት በተካሄደው ጉባኤ ላይ ጥናታዊ ጹሁፍ ያቀረቡት የፖለቲካ ሳይንስ ምሁሩና ከፍተኛ ተመራማሪው ዶክተር ሰሚር ዮሱፍ እንደገለጹት በኢትዮጵያ ግጭቶች ከሚከሰቱባቸው መንስኤዎች መካከል ዋነኞቹ አምባገነን ሥርዓት ፣የብሄር ክፍፍል፣የተንሰራፋ ድህነትና ኢ -ፍትሀዊ ክፍፍል መፈጠር ናቸው፡፡እነዚህን ችግሮች ለመፍታትና
ሰላምን ለማስፈን የሲቨል
ማህበራት ድርጅቶች በፖለቲካ
ፓርቲዎች መካካል አስታራቂ
አውድ በመፍጠር፣ሀገራዊ የውይይት
መድረኮችን በማዘጋጀት፣ የኢትዮጵያ
ህዝብ የጋራ አጀንዳዎች ላይ በማተኮርና ምክንያታዊ አስተሳብ እንዲፈጠር መስራት እንሚጠበቅባቸውም ዶክተር ሰሚር ገልፀዋል፡፡ድህነት በተንሳራፋበትና የሀብት ስርጭት ፍትሀዊ ባልሆነባቸው አካባቢዎች ግጭት ቅርብ ነው ያሉት ዶክተር ሰሚር የሲቪል ማህበራት ድርጅቶች ማህበረሰብ አቀፍ ልማቶች በማካሄድ ህብረተሰቡ ተስፋ እንዲኖረው መስራት ይገባቸዋል ብለዋል፡፡የሲቨል ማህበራት ድርጅቶች በአገር ሰላም ግንባታና ግጭት አፈታት ዙሪያ ትኩረት ሰጥተው መስራት እንዳለባቸው የገለጹት የፎረም ኦፍ ሶሻል ስተዲስ ዋና ስራ አስኪያጅ ዶክተር ራስወርቅ አድማሴ ግጭት የሚያስነሱ መንስኤዎችን ለይቶ ለህብረተሰቡ በማሳወቅ ረገድ በህዝቡ ዘላቂ ጥቅም ላይ ተመስርተው እውነትን መናገር፤ ሀሰትን ማጋለጥ አለባቸው ብለዋል፡፡የፖለቲካ ፓርቲዎችም ሃላፊነት በተሞላበት መልኩ ጫፍ የወጡ አስተሳሰቦችን በጠረጴዛ ዙሪያ ለመፍታት ጥረት ማድረግ እንጂ ወደ ህበረተሰቡ በማውረድ ግጭት እንዲፈጠር መተባበር የለባቸውም ሲሉ ገልጸዋል፡፡የሲቨል ማህበራት ድርጅቶች
ኤጀንሲ ዋና ዳይሬክተር አቶ ጅማ ዲቦ እንደገለጹት መንግስት ላለፉት 10 ዓመታት የሲቪል ማህበራት ድርጅቶችን በዴሞክራሲ ፣በሰላም ግንባታ እንዳይሳተፉ ቀይዶ የያዛቸውን ህግ ማሻሻሉን አውስተው የሲቨል ማህበራት ድርጅቶች የተፈጠረውን ምቹ ዕድል ተጠቅመው በሰላምና በዴሞክራሲ ግንባታ ላይ የሚጠበቅባቸው ሚና እንዲወጡ አሳስበዋል፡፡“ያለሰላም ወጥቶ መግባት፣ ልጅ ወልዶ መሳም፣ ተንቀሳቅሶ መስራት አይቻልም” ያሉት የሰላም ሚኒስቴር ዴኤታ ዶክተር ራህዋ ሁሴን የሲቪል ማህበራት ድርጅቶች ከህብረተሰቡ ጋር ያላቸውን ቅርበትና የተለያዩ ባህላዊ እሴቶችን ተጠቅመው በግጭት አፈታትና በሰላም ግንባታ ዙሪያ መስራት እንደሚጠበቅባቸው አመልክተዋል፡፡ተሳታፊዎች የክርስቲያን በጎ አድራጎትና ልማት ማህበራት ህብረት (ሲ.ሲ.አር.ዲ.ኤ) አዘጋጅነት የተካሄደው የሲቨል ማህበራት ድርጅቶች ውይይት በጋራ ለመስራት የሚያስችል መድረክ ለመፍጠር የሚረዳ መሆኑን ገልጸዋል፡፡ መድረኩም በአገር ሰላም ግንባታ ላይ በተደራጀ መልኩ ለመስራት የመሰረት ድንጋይ የሚጥል መሆኑንም ገልጸዋል፡፡አዲስ ዘመን ታህሳስ 10/2012ጌትነት ምህረቴ